Diari Oficial de la Generalitat Valenciana


Sumari del DOGV 3668, del 18-01-2000 (1999/11867)

ORDRE de 10 de desembre de 1999, de la Conselleria de Cultura, Educació i Ciència, per la qual s’autoritza l’experimentació d’un programa propi d’aprenentatge en valencià, anglés i castellà en Educació Infantil i Primària al Col·legi Mas Camarena, a partir del curs 1999-2000.
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3668

Data del DOGV
:   18-01-2000

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1999/11199


Data del document
:   10-12-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * programa d'ensenyament
    * centre d'ensenyament
    * ensenyament públic
    * educació preescolar

ORDRE de 10 de desembre de 1999, de la Conselleria de Cultura, Educació i Ciència, per la qual s'autoritza l'experimentació d'un programa propi d'aprenentatge en valencià, anglés i castellà en Educació Infantil i Primària al Col·legi Mas Camarena, a partir del curs 1999-2000. [1999/X11027]
  
L'article 57 de la Llei Orgànica 1/1990, de 3 d'octubre, d'Ordenació General del Sistema Educatiu, en el seu apartat 4, establix que les Administracions educatives fomentaran l'autonomia pedagògica dels centres docents, i en el seu article 59.1 encomana a estes l'elaboració de projectes que incloguen innovacions curriculars, metodològiques, tecnològiques, didàctiques i d'organització dels centres docents.
  
El Reial Decret 2.326/1983, de 13 de juliol (BOE de 6.9.1983), que va modificar parcialment el Decret 2.343/1975, de 23 d'agost, sobre regulació de centres pilot i d'experiències en centres docents ordinaris, com a norma que produïx efecte supletori en l'àmbit de gestió de les administracions educatives amb competències plenes que no hagen desenrotllat normativa pròpia respecte de l'experimentació educativa en centres docents, en el seu article 12 establix que els centres ordinaris, públics o privats, podran ser autoritzats per a portar a terme les experimentacions que tinguen per finalitat la millora dels plans docents, els mètodes educatius i, en general, la millora de la qualitat de l'ensenyament.
  
Conseqüentment, el Decret 71/1984, de 16 de juliol, del Consell de la Generalitat Valenciana, va establir les bases per a l'experimentació i la innovació pedagògica als centres docents de la Comunitat Valenciana.
  
El Decret 19/1992, de 17 de febrer del Govern Valencià va establir el currículum de l'Educació Infantil (DOGV de 19.2.1992). El Decret 20/1992, de 17 de febrer, del Govern Valencià (DOGV de 20.2.1992), va establir el currículum per a l'Educació Primària.
  
L'Ordre de 6 de juliol de 1998 (DOGV de 25.9.1998), va autoritzar al Col·legi Mas Camarena els ensenyaments d'Educació Infantil i Primària.
  
Atés que el citat centre, en data 24 de maig de 1999, sol·licita l'autorització d'una experiència educativa consistent en la introducció de l'idioma anglés com a llengua vehicular d'aprenentatge en determinades àrees, sense modificar el currículum oficial establit per a l'Educació Infantil i Primària, després de valorar el projecte presentat i atés que la dita experiència suposa una innovació metodològica i didàctica.
  
En virtut de les atribucions que em conferix l'article 35 de la Llei de Govern Valencià,
  
ORDENE
  
Primer
  
Autoritzar a partir del curs acadèmic 1999-2000 al Col·legi Mas Camarena de Bétera (València) l'experimentació educativa consistent en incorporar l'aprenentatge vehicular de l'idioma anglés en l'Educació Infantil i Primària.
  
Segon
  
L'experiència educativa que s'autoritza:
  
a) Incorporarà l'anglés com a llengua vehicular en els ensenyaments de les distintes àrees de l'Educació Infantil i en les àrees de Matemàtiques i Educació Artística en l'Educació Primària, i en el seu conjunt suposarà un 40% del conjunt de les dos etapes educatives, aplicant-se amb caràcter progressiu en cada cicle i nivell.
  
b) Es desenrotllarà al llarg de sis cursos acadèmics i la seua continuïtat posterior estarà condicionada per l'avaluació final dels resultats obtinguts.
  
c) Tindrà com a objectius finals la compatibilització dels ensenyaments de castellà, valencià i anglés fins a assolir un nivell de plurilingüisme real i efectiu.
  
Tercer
  
El professorat que impartisca l'experiència autoritzada complirà els requisits de titulació establits per l'Ordre d'11 d'octubre de 1994 (BOE de 19.10.1994), que regula les titulacions mínimes que han de posseir els professors dels centres privats d'Educació Infantil i Primària.
  
Quart
  
La documentació acadèmica de l'alumnat que seguisca l'experiència autoritzada serà l'establida amb caràcter general per l'Ordre de 2 d'abril de 1993, que modifica l'Ordre de 30 d'octubre de 1992 (BOE de 15.4.1993), per la qual s'establixen els elements bàsics dels informes d'avaluació així com els requisits formals derivats del procés d'avaluació que són precisos per a garantir la mobilitat dels alumnes, l'Ordre de 19 de febrer de 1993 (DOGV de 16.7.1993), i la Resolució de 28 de juliol de 1993 (DOGV de 13.9.1993).
  
Quint
  
L'experiència autoritzada ha de ser coneguda prèviament pels pares, mares o tutors legals dels alumnes a què afecte.
  
Sext
  
L'experiència autoritzada s'iniciarà en l'Educació Infantil i el primer curs de l'Educació Primària en el curs acadèmic 1999-2000. Progressivament s'estendrà fins al curs acadèmic 2004-2005 fins a abraçar el conjunt de l'Educació Infantil i Primària. Al finalitzar cada curs acadèmic, la direcció del centre remetrà a la inspecció educativa un informe anual de seguiment. Al finalitzar el curs 2004-2005, la direcció del centre elaborarà una memòria detallada final, que serà així mateix remesa a la inspecció d'educació.
  
Sèptim
  
La inspecció educativa supervisarà l'experiència autoritzada, informarà a la Direcció General d'Ordenació i Innovació Educativa i Política Lingüística anualment del seguiment de l'experiència, i elevarà un ampli informe de valoració global, acompanyat de la Memòria final del centre, al finalitzar el període d'experimentació.
  
Octau
  
L'autorització concedida podrà ser revocada en el cas que el desenrotllament de l'experimentació autoritzada no s'adeqüe a les condicions i objectius indicats o s'alteren les circumstàncies tingudes en compte per a la seua autorització.
  
DISPOSICIONS FINALS
  
Primera
  
S'autoritzen les direccions generals de Centres Docents i d'Ordenació i Innovació Educativa i Política Lingüística, a adoptar les mesures necessàries, en els seus respectius àmbits de competències, per a l'adequat desenrotllament de la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
De conformitat amb allò que s'ha establit en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició, o bé cabrà plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Ciència, en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació.
  
València, 10 de desembre de 1999
  
El conseller de Cultura, Educació i Ciència,
  
MANUEL TARANCÓN FANDOS